Güldenstubbe

Güldenstubbe (rootsi keeles Gyllenstubbe, vene keeles Гильденштуббе) on ilmselt Holsteinist pärit aadlisuguvõsa, Knutseni suguvõsa haru.

Ajalugu

Päritolu ja varasem ajalugu

Güldenstubbed on Knutseni suguvõsa haru. Viimase päritolu ei ole teada, kuid ilmselt võisid nad pärineda Holsteinist või Taanist. 21. aprillil (vkj) 1708 tõstis Rootsi kuningas Karl XII Saaremaa mõisarentniku Peer Tage Knutseni (suri 1703) vanema poja Peer Anton Knutseni (1671−1757) aadliseisusse ja ta sai perekonnanimeks Gyllenstubbe. Kuni 1730. aastateni oli käibel nimekuju Güllenstubbe, seejärel saksapärane Güldenstubbe. 3. juulil (vkj) 1731 annetas Rootsi kuningas Fredrik I Peer Antonile aadlidiplomi, kuid Rootsi rüütelkonda teda ei introdutseeritud. Tema kahest pojast said alguse suguvõsa Kaarma-Loona ja Muratsi pealiinid.

Gyldenstubbe

Peter Karl Ludwig von Güldenstubbe (1795−1876) adopteeris Karl von Hoyningen-Huene vallaspoja Amandus Nikolai Ernsti (1815–1875), kes sai perekonnanimeks Gyldenstubbe; tema ja tema järeltulijad kasutasid Güldenstubbe suguvõsa vappi. Ta võeti 1865. a paiku Saaremaa rüütelkonna matriklisse.

Güldenstubbed rüütelkonna matriklis
Peer Anton von Güldenstubbe võeti 1724. aastal Saaremaa rüütelkonda; 1741. aastal immatrikuleeriti ta valminud Saaremaa rüütelkonna matriklisse. 1844. aastal immatrikuleeriti Liivimaa rüütelkonna matriklisse Alexander von Güldenstubbe, Karl von Güldenstubbe ja Ludwig von Güldenstubbe. 2. veebruaril (vkj) 1902 võeti Eestimaa rüütelkonna matriklisse Karl Gustav von Güldenstubbe (1798−1867) ja Friedrich Ludwig Magnus von Güldenstubbe (1813−1872) järeltulijad.

Vapp
Suguvõsa vapp on kõnelev vapp. Selle vapikilbil on kujutatud kuldseid kände (rootsi keeles gyllen ‘kuldne’ + stub ‘känd’). 1731. aastal diplomiga annetatud vapil oli lisaks kujutatud suurtükki ja granaate. XX sajandi algul võeti uuesti kasutusele algne 1708. aastast pärit vapp. 1934. aastast pärit perekonnaotsusega kasutab Güldenstubbe ja Gyldenstubbe suguvõsa vanemat vappi.

Suguvõsa liikmeid
Peer Anton von Güldenstubbe (1671−1757), kapten, Saaremaa ökonoomiakomissar, Saaremaa maanõunik, mõisaomanik
Johann Gustav von Güldenstubbe (1731−1780), Saaremaa maamarssal, Saaremaa maanõunik, mõisaomanik
Heinrich Nikolaus von Güldenstubbe (1738−1790), kolleegiumiassessor, Saaremaa ökonoomiakomissar, mõisaomanik
Karl Gustav von Güldenstubbe (1739−1814), tõeline riiginõunik, Saaremaa aadlimarssal, Saaremaa maanõunik, Saaremaa konsistooriumi direktor, mõisaomanik
Peter Ludwig von Güldenstubbe (1772−1819), õuenõunik, Saaremaa maanõunik, mõisaomanik
Alexander Georg Anton von Güldenstubbe (1786−1848), Saaremaa maanõunik, Saaremaa konsistooriumi direktor, mõisaomanik
Peter Karl Johann von Güldenstubbe (1795−1876), staabikapten, tõeline riiginõunik, Liivimaa kubermangu postimeister
Karl Gustav von Güldenstubbe (1798−1867), Saaremaa maamarssali kohusetäitja, Saaremaa maanõunik, Saaremaa konsistooriumi president, mõisaomanik
Magnus Alexander Ludwig von Güldenstubbe (1801−1884), jalaväekindral, kindraladjutant, pataljoni-, polgu-, brigaadi-, diviisi- ja korpusekomandör, Moskva sõjaväeringkonna vägede ülemjuhataja, Riiginõukogu liige
Friedrich Magnus Ludwig von Güldenstubbe (1813−1872), Saaremaa maanõunik, mõisaomanik
Johann Ludwig von Güldenstubbe (1817–1873), filosoof, spiritualist; tegutses Pariisis õe Julie Wilhelmine von Güldenstubbega (1827–1888).
Friedrich Ludwig von Güldenstubbe (1845−1917), maakohtu assessor, Kärla kihelkonna Kandla ja Järumetsa mõisaomanik
Reinhold Karl Maximilian von Güldenstubbe (1850–1931), jurist, maakohtunik Tartus
Ernst Alexander von Güldenstubbe (1852–1932), Karja kihelkonna  Luulupe mõisnik
Peer Arthur von Güldenstubbe (1855−1909), õigusteaduse kandidaat, Saaremaa rüütelkonna sekretär, Saaremaa maanõunik, mõisaomanik
Ludwig Karl Oskar von Güldenstubbe (1891−1962), filosoofiadoktor, Müncheni ülikooli slaavi filoloogia professor
Karl Gustav Ludwig von Güldenstubbe (1894–1945), jurist, rahukohtunik Tartus, Viljandis ja Haapsalus

Güldenstubbe suguvõsa mõisavaldused
Eestimaa:
Tolli (Pargenthal) (1718−1719)
Saaremaa:
Allika (Hallick) (XVIII sjandi 2. pool), Anijala (Hannijall) (kuni 1769), Ariste (Arrust) (alates 1769, liideti Jööri mõisaga), Aru (Arromois) (1723−1731 ja 1890ndad−1912), Elme (Magnushof) (1790ndad−1810ndad, rendivaldus), Järumetsa (Jerwemetz) (1810ndad−XIX sajandi lõpp), Jööri (Jöör) (1769−1814 ja 1830ndad), Kaarma (Karmelhof) (1717−? pandi-, enne 1731−1739 ja 1760ndad−1919 pärusvaldus), Kaarma-Loona (Klausholm) (1735−1739 ja 1776−1837), Kandla (Kandel) (1810ndad−1919), Karala (Karral) (1730ndad, rendivaldus), Kasti (Kasty) (1707−1757), Kaunivere (Kaunifer) (XVIII sajandi 2. pool−1837), Koikla (Koiküll) (1810ndad−XIX sajandi 2. pool), Kuusnõmme (Kusnöm) (1840−enne 1862), Kärla (Kergelhof) (u 1900−u 1914, rendivaldus), Küdema (Kiddemetz) (1750ndad−1833), Loona (Kadwel) (XVIII sajandi algus, immissioon), Luulupe (Lulopäh) (1881−1919), Lööne (Cöln) (1789−XIX sajandi 2. pool), Muratsi (Murratz) (1707−u 1877), Mõnnuste (Mönnust) (1740ndad−1750ndad, rendivaldus), Ohtja (Ochtjas) (pärast 1749−1833), Rahu (Rachk) (1716−1750 ja a-st 1789, Lööne kõrvalmõis), Rannaküla (Rannaküll) (1701−1741 ja 1810ndad−1817), Torgu (Torkenhof) (XVII sajandi 2. pool−XVIII sajand, rendivaldus), Uue-Kaarma (Neu-Karmel) (1872−1919), Vestli (Wesselsdorf) (1789−1790), Võhksa (Wexholm) (1850ndad ja 1883−1910)

Vaata ka
Gyldenstubbe
Knutsen

Viited

Kirjandus
Genealogisches Handbuch der baltischen Ritterschaften. Teil: Estland. Bd III. Görlitz: Verlag E. U. Starke, 1930. Lk 368 .
Genealogisches Handbuch der baltischen Ritterschaften. Teil: Oesel. Tartu: Osaühing „Ilutrükk”, 1935. Lk 127-142 .
Genealogisches Handbuch des Adels. Adelige Häuser B. Bd VIII. Limburg an der Lahn: C. A. Starke Verlag, 1968. Lk 135-152.
Genealogisches Handbuch des Adels. Adelslexikon. Bd IV. Limburg an der Lahn: C. A. Starke Verlag, 1978. Lk 311-312.
Schlegel, Ernst Bernhard. Klingspor, Carl Arvid. Den med sköldebref förlänade men ej å riddarhuser introducerade Svenska adelns ättar-taflor. Stockholm: P. A. Norstedt & Söner, 1875. Lk 101-102 .

Välislingid
Väljavõte Saaremaa rüütelkonna genealoogilisest käsiraamatust

Eestimaa aadlisuguvõsad
 
Liivimaa matrikliaadel
Rootsi introdutseerimata aadel
Saaremaa matrikliaadel